|  |  |
| --- | --- |
| Icon  Description automatically generated |  |

Program rada i financijski plan za 2023. godinu

|  |  |
| --- | --- |
| Urbroj: 1-2/22-1-7/3 | Zagreb, ožujak 2023. |

Sadržaj

1 Pravni okvir, djelatnost i financiranje Fonda 3

2 Program rada 7

2.1 Upravljanje financijskom imovinom Fonda 7

2.2 Revizija Programa razgradnje i Programa odlaganja 8

2.2.1 Provedba Treće revizije 9

2.2.2 Priprema Četvrte revizije 9

2.3 Provedba Nacionalnog programa i Strategije 10

2.4 Uspostava Centra za zbrinjavanje radioaktivnog otpada 10

2.4.1 Prostorno-planerske i imovinsko pravne aktivnosti radi usklađivanja zahvata s dokumentom prostornog uređenja 11

2.4.2 Istraživanja i mjerenja na lokaciji 12

2.4.3 Aktivnosti i dokumentacija za projektiranje, analizu sigurnosti i procjenu utjecaja na okoliš 12

2.4.4 Opći poslovi uspostave Centra 12

2.5 Zbrinjavanje IRAO i II 13

2.6 Preuzimanje NSRAO-a iz NE Krško 13

2.7 Edukacija i razvoj ljudskih potencijala 14

2.8 Odnosi s javnošću 15

2.8.1 Socijalno-gospodarski aspekti razvoja lokalne zajednice 15

2.8.2 Promotivne i informativno-edukativne aktivnosti 15

2.8.3 Uspostava i održavanje centara za informiranje javnosti 16

2.8.4 Praćenje i analiza medija 16

2.8.5 Financijska podrška lokalnoj zajednici 16

2.9 Tablični prikaz planiranih troškova i investicija 17

2.10 Ostali poslovi Fonda 19

3 FINANCIJSKI PLAN 21

3.1 Opće smjernice za financijska ulaganja u 2023. godini 21

3.2 Plan prihoda, rashoda i neto vrijednosti imovine Fonda 24

3.2.1 Financijski prihodi i rashodi 24

3.2.2 RAO i ostali rashodi 25

3.2.3 Neto rezultat 27

3.2.4 Ulaganje u dugotrajnu materijalnu i nematerijalnu imovinu 28

3.2.5 Zaključak 29

4 Dodatak I – Financijski plan po kontima (pomoćna tablica) 30

5 Dodatak II - Popis kratica 31

6 Dodatak III - Popis tablica 34

# Pravni okvir, djelatnost i financiranje Fonda

Pravna osnova za donošenje Programa rada i financijskog plana Fonda sadržana je u članku 17. Zakona o Fondu za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško (NN 107/07 i 21/22), (u daljnjem tekstu: Zakon o Fondu).

Fond za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško (u daljnjem tekstu: Fond) osnovan je na temelju Zakona o Fondu. Sjedište Fonda je u Zagrebu, ulica Vjekoslava Heinzela 70a, OIB: 22388237533.

Djelatnost Fonda obuhvaća poslove u svezi s prikupljanjem, očuvanjem i povećanjem vrijednosti sredstava za financiranje izrade, revizije i provedbe Programa razgradnje Nuklearne elektrane Krško i odlaganja radioaktivnog otpada i istrošenoga nuklearnog goriva sukladno članku 10. i 11. Ugovora između Vlade Republike Hrvatske i Vlade Republike Slovenije o uređenju statusnih i drugih pravnih odnosa u vezi s ulaganjem, iskorištavanjem i razgradnjom Nuklearne elektrane Krško (NN MU 9/02) (u daljnjem tekstu: Međudržavni ugovor), poslove koordinacije pripreme i izrade Programa razgradnje i Programa odlaganja radioaktivnog otpada i istrošenoga nuklearnog goriva Nuklearne elektrane Krško sukladno Strategiji zbrinjavanja radioaktivnog otpada, istrošenih izvora i istrošenog nuklearnog goriva Republike Hrvatske (Strategija) i Nacionalnom programu provedbe Strategije. Zakonom o izmjenama i dopunama Zakona o Fondu (NN 21/22) djelatnost Fonda proširena je na poslove zbrinjavanja radioaktivnog otpada i iskorištenih izvora podrijetlom s teritorija Republike Hrvatske, uključujući i središnje skladište, te radioaktivnog otpada koji nije nastao na teritoriju Republike Hrvatske, a čija obveza zbrinjavanja proizlazi iz Međudržavnog ugovora, kao i ostale poslove zbrinjavanja radioaktivnog otpada i istrošenoga goriva te iskorištenih izvora sukladno Zakonu o radiološkoj i nuklearnoj sigurnosti.

Pored toga, Zakonom o izmjenama i dopunama Zakona o radiološkoj i nuklearnoj sigurnosti (NN 21/22) i Zakonom o izmjenama i dopunama Zakona o Fondu, utvrđena je obveza osnivanja Centra za zbrinjavanje radioaktivnog otpada (u daljnjem tekstu: Centar) kao ustrojstvene jedinice Fonda.

Zakonom o Fondu je određeno da se sredstva za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško (u daljnjem tekstu: NE Krško, NEK) uplaćuju u Fond tromjesečno do prestanka rada NE Krško odnosno dok se ne ostvari planirani iznos sredstava utvrđen važećim Programom razgradnje, te da je obveznik uplate sredstava na račun Fonda Hrvatska elektroprivreda d.d., Zagreb (u daljnjem tekstu: HEP). Iznos, rok i način uplate sredstava na račun Fonda, sukladno Programu razgradnje, propisuje Vlada Republike Hrvatske, na prijedlog središnjeg tijela državne uprave nadležnog za poslove energetike.

Uredbom o iznosu, roku i načinu uplate sredstava za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško (NN 155/08), od 30. prosinca 2008., (u daljnjem tekstu: Uredba) propisano je da je HEP dužan uplaćivati na račun Fonda iznos od 14,25 mil. EUR godišnje. Sukladno Trećoj reviziji Programa razgradnje Nuklearne elektrane Krško i Programu odlaganja radioaktivnog otpada i istrošenoga nuklearnog goriva (u daljnjem tekstu: Program razgradnje i odlaganja), koja je potvrđena od strane Međudržavnog povjerenstva za praćenje provedbe Međudržavnog ugovora o NEK dana 14. srpnja 2020. godine, obveza uplate je smanjena za 4,49 mil. EUR i iznosi 9,76 mil. EUR. U skladu s tim, a temeljem Zakona o Fondu, donesena je nova Uredba o iznosu, roku i načinu uplate sredstava za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško (NN 156/2022) koja je stupila na snagu 1. siječnja 2023. godine tj. gotovo 2,5 godina nakon usvajanja treće revizije Programa razgradnje i odlaganja. Razlog kašnjenju su izmjene dva zakona (Zakon o radiološkoj i nuklearnoj sigurnosti i Zakon o Fondu) koje su usvojene početkom 2022. godine i koje su bile preduvjet za donošenje predmetne Uredbe. Prijedlog Uredbe stoga uvažava činjenicu da je HEP ukupno 10 tromjesečja plaćao veći iznos Fondu (kvartalno 1,1225 mil EUR, ukupno 11,225 mil. EUR) te predviđa u narednih 10 tromjesečja dodatno smanjenje HEP-ove obaveze.

Zaključno, obveza HEP-a će u 2023. i 2024. iznositi 5,27 mil. EUR, u 2025. 7,515 mil. EUR i u narednim godinama, do donošenja 4. revizije Programa razgradnje i programa odlaganja, 9,76 mil. EUR.

Zakonom o izmjenama i dopunama Zakona o Fondu propisano je da se sredstva Fonda mogu koristiti za financiranje:

a) pripreme, izrade, revizije i provedbe Programa razgradnje i odlaganja,

b) ustrojavanja, gradnje, održavanja, upravljanja i rada Centra za zbrinjavanje radioaktivnog otpada,

c) zbrinjavanja i odlaganja radioaktivnog otpada i istrošenoga nuklearnog goriva iz Nuklearne elektrane Krško te razgradnju Nuklearne elektrane Krško,

d) zbrinjavanja radioaktivnog otpada i iskorištenih izvora podrijetlom s teritorija Republike Hrvatske,

e) naknada jedinicama lokalne i područne (regionalne) samouprave na čijem se području uspostavljaju ili nalaze građevine za zbrinjavanje radioaktivnog otpada u vlasništvu Fonda, te

f) troškove poslovanja Fonda.

Zakonom o izmjenama i dopunama Zakona o Fondu također je definirano da će Vlada uredbama odrediti način financiranja te visinu naknade i rokove plaćanja naknada zbrinjavanja radioaktivnog otpada i iskorištenih izvora podrijetlom s teritorija Republike Hrvatske kao i način i namjenu financiranja i visinu naknade jedinice lokalne i područne (regionalne) samouprave na čijem se području uspostavljaju ili nalaze građevine za zbrinjavanje radioaktivnog otpada u vlasništvu Fonda. Izuzetak od prethodno navedenog su sredstva za zbrinjavanje radioaktivnog otpada i iskorištenih izvora koji se skladište na Institutu za medicinska istraživanja i medicinu rada te Institutu Ruđer Bošković, kao i za razgradnju i/ili sanaciju navedenih istraživačkih objekata i skladišta, koja će biti osigurana u državnom proračunu. Očekuje se da će navedene uredbe biti usvojene tijekom 2023. godine.

Tijela Fonda su Upravni odbor i direktor. Predsjednika i članove Upravnog odbora imenuje Vlada Republike Hrvatske, a direktora imenuje Upravni odbor na temelju javnog natječaja.

Rješenjem Vlade Republike Hrvatske s 96. sjednice održane 20. siječnja 2022. godine imenovani su članovi Upravnog odbora Fonda u sljedećem sastavu:

* Ivo Milatić (predsjednik) Ministarstvo gospodarstva i održivog razvoja,
* Hana Zoričić, Ministarstvo financija,
* dr. sc. Vjekoslav Jukić, Ministarstvo gospodarstva i održivog razvoja,
* dr. sc. Damir Trut, Ministarstvo unutarnjih poslova,
* mr. sc. Matjaž Prah, Hrvatska elektroprivreda d.d.,
* dr. sc. Marijana Ivanov, neovisna stručnjakinja iz područja financija,
* Dražen Jakšić, neovisni stručnjak iz područja nuklearne energetike.

30. ožujka 2022. godine Upravni odbor Fonda imenovao je za direktora Fonda mr. sc. Josipa Lebegnera koji je na tu dužnost stupio 4. svibnja 2022.

# Program rada

Program rada Fonda obuhvaća sljedeće osnovne grupe poslova:

1. upravljanje financijskom imovinom Fonda,
2. izrada i provedba Programa razgradnje i odlaganja radioaktivnog otpada i istrošenoga nuklearnog goriva NE Krško,
3. provedba Nacionalnog programa provedbe Strategije zbrinjavanja radioaktivnog otpada, iskorištenih izvora i istrošenog nuklearnog goriva,
4. uspostava Centra za zbrinjavanje radioaktivnog otpada,
5. zbrinjavanje institucionalnog radioaktivnog otpada i iskorištenih izvora te
6. zbrinjavanje nisko i srednje radioaktivnog opada iz NE Krško,
7. edukacija i razvoj ljudskih potencijala,
8. odnosi s javnošću i
9. ostali poslovi Fonda.

## Upravljanje financijskom imovinom Fonda

Za financiranje izrade, revizije i provedbe Programa razgradnje NE Krško i odlaganja RAO-a i ING-a potrebna su značajna sredstva, koja se, sukladno Uredbi o načinu uplate sredstava za financiranje razgradnje i zbrinjavanja radioaktivnog otpada i istrošenoga nuklearnog goriva NE Krško prikupljaju uplatama Hrvatske elektroprivrede d.d. U tijeku je postupak izmjene Uredbe o iznosu, roku i načinu uplate sredstava za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško. Po njenom usvajanju očekuje se da će se obveza HEP-a prema Fondu značajno smanjiti.

Sukladno odredbama Zakona o Fondu i Statuta Fonda, a u svrhu očuvanja i povećanja vrijednosti, sredstva se mogu ulagati u vrijednosne papire, depozite i druge plasmane uz uvažavanje načela:

* sigurnosti ulaganja,
* raznolikosti ulaganja,
* održavanja tekuće likvidnosti, i
* ostvarivanja konkurentnog prinosa na uložena sredstva.

U svrhu ostvarivanja navedenih načela ulaganja Fond će i u 2023. kontinuirano:

* pratiti stanje i procjenjuje trendove razvoja gospodarstava,
* pratiti globalno tržište i ekonomska zbivanja,
* sudjelovati na sjednicama Glavne skupštine izdavatelja vrijednosnih papira koji su u portfelju Fonda,
* pratiti stanje financijskih kretanja na tržištu vrijednosnih papira u zemlji i inozemstvu,
* pratiti i analizira stanja investicijskih fondova u zemlji i inozemstvu,
* pratiti pokazatelje poslovanja izdavatelja dužničkih i vlasničkih vrijednosnih papira iz portfelja Fonda,
* pratiti pokazatelje poslovanja i uspješnosti kreditnih institucija prema podacima HNB-a i drugim dostupnim javnim podacima,
* ulagati sredstva u pojedine financijske instrumente, vodeći računa o ograničenjima propisanima Statutom i Investicijskom politikom Fonda,
* obavljati poslove vezane uz rad s investicijskim društvima (daje naloge brokerima za prodaju ili kupnju vrijednosnih papira, obavlja postupke konfirmacije i ispravljanja grešaka u vezi s danim nalozima, ažurno i vjerodostojno vodi evidencije svih izdanih naloga brokerima u zajedničkoj knjizi izdanih naloga, kontrolira provedbu svih naloga brokeru od izdavanja naloga do potpunog izvršenja transakcije ili obustave izdanog naloga, dnevno vodi evidencije o provedbi naloga brokerima i sastavlja dnevno izvješće o stanju provedbe naloga),
* obavljati dnevni unos poslovnih i financijskih podataka u aplikaciju za vođenje portfelja Fonda (transakcije s financijskim instrumentima, dnevni izračun vrijednosti financijskih instrumenata i portfelja, pregled svih transakcija i interaktivni pregled strukture portfelja, automatsko knjiženje svih transakcija, i dr.),
* obavljati poslove u vezi s izvršenjem transakcija na deviznom tržištu i depozitnih transakcija,
* izračunavati vrijednosti imovine Fonda, te njihovo usklađivanje s izračunima depozitne banke,
* izrađivati interne izvještaje,
* izračunavati neto vrijednosti imovine Fonda,
* izračunavati uspješnost ulaganja Fonda,
* voditi računovodstveno-knjigovodstvene poslove Fonda,
* obavljati poslove platnog prometa,
* obavljati poslove evidentiranja portfelja Fonda,
* rješavati postupke namire.

## Revizija Programa razgradnje i Programa odlaganja

Poslovi izrade revizije Programa razgradnje Nuklearne elektrane Krško (NEK) i Programa odlaganja radioaktivnog otpada (RAO) i istrošenoga nuklearnog goriva (ING) iz NEK-a utvrđeni su u članku 10. Međudržavnog ugovora. Revizije Programa odlaganja (PO) provode zajednički Fond i ARAO u suradnji s NEK-o, a revizije Programa razgradnje (PR) NEK u suradnji s ARAO i Fond. Važeća, Treća revizija PR i PO NEK-a potvrđena je 14. srpnja 2020. godine na 14. sjednici Međudržavnog povjerenstva (MDP).

### Provedba Treće revizije

Za potrebe nadzora provedbe Treće revizije PR-a i PO-a, MDP zadužilo je Koordinacijski odbor (KO) za koordiniranje dogovora u vezi sa servisiranjem preuzimanja NSRAO-a na lokaciji NEK-a u odgovarajućem obliku. KO je u Prvom izvješću predložio praktični način i dinamiku podjele operativnog NSRAO-a nastalog do kraja 2021. godine te obveze NEK-a, Fonda i ARAO u vezi s podjelom, preuzimanjem i odvozom paketa NSRAO-a s lokacije NEK-a, kao i analizom mogućnosti i uvjeta za kondicioniranje paketa NSRAO u skladišno-odlagališne spremnike na lokaciji NEK-a. S tim s ciljem, u suradnji NEK-a, Fonda i ARAO ugovorene studije izvodljivosti te studije za definiranje preduvjeta za prvu fazu preuzimanja i dovoza NSRAO-a u D6 bačvama s lokacije NEK-a. Studije izvodljivosti završene su tijekom 2022. godine, a studija u kojoj se definiraju preduvjeti očekuje se u 2. tromjesečju 2023. godine. Nastavak planiranih aktivnosti vezano uz preuzimanje, odvoz i kondicioniranje hrvatske polovice NSRAO-a opisan je u poglavlju 2.6. Preuzimanje NSRAO-a iz NE Krško.

### Priprema Četvrte revizije

Četvrta revizija PR-a i PO-a započela je nakon prihvaćanja Projektnih zadataka za izradu Četvrte revizije PR-a i PO-a, 4. travnja 2022. godine na 16. sjednici MDP-a. U okviru Četvrte revizije PO-a planirane su potporne studije, od kojih je prva ugovorena u suradnji s NEK-om i ARAO u kolovozu 2022. godine. Revizija studije o podjeli i preuzimanju operativnog i dekomisijskog RAO-a iz NE Krško provodi se sukladno odlukama MDP-a s 15. i 16. sjednice te Prvom izvješću KO-a. Prvi dio studije završen je u 2022. godini, a drugi se dio koji se odnosi na podjelu i preuzimanje dekomisijskog otpada će biti završen u 3. tromjesečju 2023. godine, odnosno nakon nove procjene vrsta i količina otpada koji će nastati razgradnjom NE Krško u sklopu Četvrte revizije PR-a.

U suradnji s ARAO za početak 2023. godine planirano je ugovaranje studija:

1. Studija odlaganja istrošenoga nuklearnog goriva (ING) i visokoradioaktivnog otpada (VRAO) u duboko geološko odlagalište (DGR) i usporedba s multi-nacionalnim odlagalištem (Treća revizija procjene troškova)
2. Studija odlaganja ING-a i VRAO-a u duboko bušotinsko odlagalište (DBD) s procjenom troškova
3. Razvojno-istraživački Program za zajedničko odlaganje ING-a i VRAO-a u duboko geološko o odlagalište u Hrvatskoj ili Sloveniji

Obzirom da Hrvatska nema razvijenu regulativu za odlaganje ING-a i VRAO-a, za potrebe razvojno-istraživačkog programa koristit će se slovenska regulativa, te primjenjivi hrvatski propisi. Paralelno, Fond planira izradu podloga buduće regulative s uvjetima i kriterijima za odlaganje ING-a, VRAO-a te iskorištenih izvora. Izrada razvojno istraživačkog programa i regulatornog okvira za odlaganja ING-a i VRAO-a je obveza iz Direktive vijeća 2011/70/EURATOM o uspostavi okvira Zajednice za odgovorno i sigurno gospodarenje istrošenim gorivom i radioaktivnim otpadom (Direktiva 2011/70/EURATOM), kako su preuzete odredbama Zakona o radiološkoj i nuklearnoj sigurnosti (NN 141/13, 39/15, 130/17, 118/18, 21/22 i 114/22).

Planirane istraživačke i razvojne aktivnosti razradit će se i provesti u suradnji sa stručnjacima znanstvenih instituta, fakulteta, kao i kroz rad ERDO-a, IGD-TP-a, DISPONET-a i drugih stručnih grupa, organizacija i projekata.

## Provedba Nacionalnog programa i Strategije

Sukladno obvezama iz člancima 54. do 59. Zakona o radiološkoj i nuklearnoj sigurnosti (NN 141/13, 39/15, 130/17, 118/18, 21/22 i 114/22) i Direktive Vijeća 2011/70/EURATOM, Hrvatska je izradila Strategiju zbrinjavanja radioaktivnog otpada, iskorištenih izvora i istrošenoga nuklearnog goriva (NN, br. 125/14) i Nacionalni program provedbe Strategije zbrinjavanja radioaktivnog otpada, iskorištenih izvora i istrošenog nuklearnog goriva (Program za razdoblje do 2025. godine s pogledom do 2060.) (Odluka o donošenju, NN 100/18). Sukladno zahtjevima Europske komisije, pripremljene su izmjene i dopune Nacionalnog programa, koje su u postupku donošenja. Kako bi se na vrijeme pripremio i usvojio novi Nacionalni program za razdoblje iza 2026. godine, Fond će u 2023. pokrenuti izradu podloga koje će poslužiti za izradu nacrta prijedloga Nacionalnog programa i potrebnih aktivnosti za njegovo usvajanje, uključivo i ocjenu o potrebi strateške procjene utjecaja Nacionalnog programa na okoliš te pripremi strateške procjene utjecaja na okoliš ukoliko bude potrebna, sukladno odredbama Zakona o zaštiti okoliša (NN 80/13, 153/13, 78/15, 12/18, 118/18) i Uredbe o strateškoj procjeni utjecaja strategije, plana i programa na okoliš (NN 3/17).

Prema obvezama iz članka 69. Zakona o radiološkoj i nuklearnoj sigurnosti, preuzetih iz članka 14.3. Direktive 2011/70/EURATOM, države EU svakih 10 godina, provode samo-ocjenjivanje te omogućuju međunarodni stručni pregled nacionalnog okvira, nadležnog regulatornog tijela, nacionalnog programa i njegove provedbe kako bi osigurale ispunjavanje visokih sigurnosnih normi za sigurno gospodarenje istrošenim gorivom i radioaktivnim otpadom. Rezultati svakog stručnog pregleda se javno objavljuju, ako to nije u suprotnosti sa sigurnosnim i zaštićenim informacijama. U lipnju 2023. je sukladno navedenim obvezama planiran nezavisni pregled stručnjaka u okviru ARTEMIS misije i sredstva potrebna za provedbu te misije.

## Uspostava Centra za zbrinjavanje radioaktivnog otpada

Obveza uspostave Centra za zbrinjavanje radioaktivnog otpada i s time povezane aktivnosti propisane su Zakonom o radiološkoj i nuklearnoj sigurnosti, Strategijom zbrinjavanja radioaktivnog otpada, iskorištenih izvora i istrošenoga nuklearnog goriva (NN 125/14) i Nacionalnim programom provedbe Strategije zbrinjavanja radioaktivnog otpada, iskorištenih izvora i istrošenog nuklearnog goriva (Program za razdoblje do 2025. godine s pogledom do 2060. godine) te izmjenama i dopunama Nacionalnog programa koje su usvojene 30.12.2022 godine (Odluka o donošenju Izmjena i dopuna Nacionalnog programa, NN 156/2022). Način financiranja navedenih aktivnosti propisat će se Uredbom koju donosi Vlada Republike Hrvatske.

Postupak uspostave Centra za zbrinjavanje RAO-a intenziviran je krajem 2019. nakon 13. sjednice Međudržavnog povjerenstva održane 30. rujna 2019. godine, gdje je zaključeno da nije moguće zajedničko rješenje vezano uz odlaganje NSRAO-a te da svaka država mora nastaviti s razvojem i implementacijom vlastitog rješenja zbrinjavanja svoje polovice NSRAO-a nastalog radom i razgradnjom NE Krško.

### Prostorno-planerske i imovinsko pravne aktivnosti radi usklađivanja zahvata s dokumentom prostornog uređenja

Nacionalni program kao preferentnu lokaciju za uspostavu Centra za zbrinjavanje radioaktivnog otpada navodi lokaciju bivšeg VSK Čerkezovac, smještenu u Općini Dvor na južnim obroncima masiva Trgovske gore.

Kako bi se mogao pokrenuti postupak izdavanja lokacijske dozvole za skladišta RAO-a na lokaciji Čerkezovac potrebno je unijeti lokaciju u prostorne planove. Prema Uredbi o određivanju građevina, drugih zahvata u prostoru i površina državnog i područnog (regionalnog) značaja (NN. 37/14, 154/14 i 30/21), građevine za skladištenje i odlaganje RAO-a definirane su kao građevine državnog značaja i u skladu s čl. 67. Zakona o prostornom uređenju (NN 153/13, 65/17, 114/18, 39/19, 98/19) određuju se Državnim planom prostornog razvoja (DPPR). Prema Strategiji prostornog razvoja Republike Hrvatske (NN 106/17) za konačno potvrđivanje lokacije Centra potrebno je: prethodno provesti odgovarajuća istraživanja te transparentnost u donošenju odluka; zadovoljiti najviše sigurnosne standarde za zaštitu pojedinaca, društva i okoliša; uzeti u obzir ograničenja vezana uz ekološku mrežu; sa stajališta prostornog razvoja uklopiti Centar u osnovnu koncepciju korištenja prostornih resursa te prioritete i strateška usmjerenja i održivost prostorne organizacije te pažljivo odrediti načine korištenja okolnog zemljišta s obzirom na aktivnosti Centra. Za područja određena DPPR-om, sukladno važećem Zakonu o prostornom uređenju (čl. 70.), obvezna je izrada Urbanističkog plana uređenja državnog značaja (UPUDR) i to temeljem smjernica definiranih u DPPR-u. UPUDR propisuje uvjete provedbe svih zahvata u prostoru unutar svog obuhvata i uvjete provedbe infrastrukture izvan područja za koje se donosi UPU za potrebe tog područja. U tijeku su izmjene i dopune Zakona o prostornom uređenju kojima će se omogućiti parcijalno donošenje DPPR-a, a u 2023. je predviđena izrada podloga za novi parcijalni DPPR.

Analiza pristupnih puteva i cesta kojima će se NSRAO prevesti do Centra za zbrinjavanje RAO ukazala je na nedovoljno dobro stanje prometnice te potrebu za rekonstrukcijom pristupne ceste Centra (oko 560 m) te dionice lokalne ceste LC33175 duljine 1.630 m, uključivo i raskrižja DC6-LC33175 te LC33175-nerazvrstana cesta, što će omogućiti siguran prijevoz radioaktivnog otpada te osigurati mogućnost priključenja zahvata Centra na adekvatnu prometnu infrastrukturu te ishođenje potrebnih dozvola u fazi izdavanja lokacijske i građevinske dozvole. Kako bi se osigurali uvjeti za mogućnost rekonstrukcije, potrebno je urediti imovinsko-pravne odnose uz navedene prometnice što je i predmet ove grupe aktivnosti u 2023. godini.

### Istraživanja i mjerenja na lokaciji

Za potrebe uspostave Centra za zbrinjavanje radioaktivnog otpada, kao podloge za izradu studije utjecaja na okoliš, projektne dokumentacije i sigurnosnih analiza, u 2020. godini ugovorena je usluga provedbe istražnih radova na lokaciji Centra za zbrinjavanje radioaktivnog otpada i usluga mjerenja radioaktivnosti za definiranje nultog (postojećeg) stanja na lokaciji Centra za zbrinjavanje RAO-a i na području općine Dvor s procjenom doze za pojedinca. Sve aktivnosti za definiranje nultog (postojećeg) stanja radioaktivnosti su završene do polovice 2022. godine, dok će se aktivnosti istražnih radova koji se odnose na prikupljanje podataka za potrebe projektiranja upravne zgrade Centra nastaviti i u 2023. godini zbog dodatnih zahtjeva projektanata za određivanje karakteristika terena na dijelu lokacije gdje se planira izgraditi upravna građevina Centra. U 2023. godini nastavit će se s uzorkovanjem zraka te mjerenjem ambijentalne doze na lokaciji Centra kao i sa seizmološkim mjerenjima za čiju potrebu su osigurana sredstva za održavanje mjernih uređaja. Studija procijene potresne opasnosti (seizmičkog hazarda) dovršena je u prosincu 2022. godine, a podaci će se koristi za projektiranje, procjenu utjecaja na okoliš i sigurnosne analize skladišta NSRAO‑a.

Za potrebe praćenja podataka dobivenih istraživanjima okoliša, te budućih istraživanja i mjerenja u sklopu radiološkog monitoringa u 2023. godini planira se izrada baze podataka istraživanja i mjerenja.

### Aktivnosti i dokumentacija za projektiranje, analizu sigurnosti i procjenu utjecaja na okoliš

Poslovi projektiranja i s time povezanih aktivnosti koje prethode ishođenju lokacijske i građevinske dozvole (kao što su sigurnosne analize i izvješća s kriterijima prihvatljivosti otpada, ocjena prihvatljivosti za ekološku mrežu i procjena utjecaja na okoliš), 3 ugovorene su u svibnju 2022. godine te se nastavljaju u 2023. godini. U 2022. godini završeno je Idejno rješenje Centra, te je podnesen zahtjev za prethodnu ocjenu prihvatljivosti zahvata na ekološku mrežu. U 2023. planira se završetak izrade studije izvodljivosti, početak rada na idejnom projektu, sigurnosnoj studiji i procjeni utjecaja zahvata Centra na okoliš za ishođenje lokacijske dozvole.

Nastavlja se također i nadzor nad provedbom navedenih aktivnosti.

Sukladno analizi pristupnih puteva i cesta kojima će se NSRAO prevesti do Centra za zbrinjavanje RAO, u 2023. godini planira se izrada projektne dokumentacije za rekonstrukciju pristupne ceste i dionice lokalne ceste.

### Opći poslovi uspostave Centra

Opći poslovi uspostave Centra za zbrinjavanje radioaktivnog otpada obuhvaćaju nastavak aktivnosti provedbe fizičke zaštite lokacije Centra, održavanje lokacije Centra, organizacije i provedbe savjetodavnih usluga, radova i nabave opreme i inventara vezanih uz infrastrukturnu opremu na lokaciji Centra.

Također, u 2023. godini nastaviti će se s aktivnostima razminiranja dijelova lokacije radi istraživanja i mjerenja potrebnih za izradu projektne dokumentacije.

## Zbrinjavanje IRAO i II

Za potrebe sigurnog skladištenja IRAO i II nastalog u brojnim medicinskim, industrijskim, istraživačkim, obrazovnim i drugim postrojenjima te budućeg IRAO i II na lokaciji Centra, biti će obvezno provesti dodatnu obradu i kondicioniranje dijela tog otpada. S obzirom na to da se temeljem smjernica i obveza definiranih u Strategiji i Nacionalnom programu provedbe Strategije zbrinjavanja RAO, II i ING u Centru neće obavljati aktivnosti obrade i kondicioniranja institucionalnog radioaktivnog otpada i iskorištenih izvora, u 2023. godini planirana je izrada studije koja će sagledati i analizirati scenarije i mogućnosti karakterizacije, obrade i kondicioniranja IRAO i II izvan Centra odnosno na lokaciji prouzročitelja na teritoriju RH ili pomoću mobilnog postrojenja.

Osim zbrinjavanja IRAO-a i II-ja iz IRB-a, IMI-a i iz privremenih skladišta ostalih vlasnika otpada, u Centru će se zbrinjavati i sav IRAO i II bez poznatog vlasnika kao i radioaktivni gromobrani. 2000. godine donesen je propis kojim se svi radioaktivni gromobrani (RAG) moraju demontirati do kraja 2005. godine kojih je krajem 2021. godine preostalo oko četrdesetak na mjestu uporabe Zbrinjavanje takve vrste otpada predstavlja izazov te je Programom rada za 2023. godinu predviđena izrada analize koja će sadržati radne upute, korake i aktivnosti koje će trebati obaviti prilikom zbrinjavanja ovakvih izvora na siguran način.

## Preuzimanje NSRAO-a iz NE Krško

Tijekom 2022. francuska kompanija ORANO, u suradnji s NEK-om i Fondom analizirala je mogućnosti obrade i kondicioniranja hrvatske polovice NSRAO-a u postrojenjima u Francuskoj te pakiranja i cementiranja paketa NSRAO-a na lokaciji NEK-a.

Tijekom 2023. godine dovršit će se studije vezane uz mogućnost transporta, karakterizacije i te kondicioniranja oko 20% hrvatske polovice NSRAO iz NE Krško Sukladno odluci MDP-a iz travnja 2022., u prvoj fazi Fond treba odvesti s lokacije NE Krško 617 D6 bačava na obradu u inozemstvo. U 2023. dovršit će se natječajni postupak i ugovoriti usluge prijevoza, karakterizacije, skladištenja i kondicioniranja otpada u RCC kontejnere, te povratak u Hrvatsku nakon izgradnje Centra. Cijeli proces mogao bi trajati oko 5 godina. Preuzimanjem bačava s otpadom iz skladišta NEK-a, Fond postaje njegov vlasnik.

Za potrebe prijevoza bačava Fond treba osigurati IP2 kontejnere koji će biti predmet zasebne nabave. Osiguranje prijevoza do konačnog odredišta odgovornost je Fonda, kao i kontrola bačava prilikom preuzimanja od NEK-a, odnosno prilikom punjenja u IP2 kontejnere. Fond će tijekom 2023. godine izraditi i veći dio radiološke karakterizacije prvog dijela otpada iz NEK-a.

U cilju lokalizacije proizvodnje skladišno-odlagališnih spremnika (RCC), u 2023. godini će se pokrenuti aktivnost na pripremi proizvodnje, ispitivanja i licenciranja RCC-a u nekoj od postojećih betonara u RH. Za potrebe pripreme preuzimanja 2. faze hrvatske polovice otpada u 2023. pokrenuti će se nabava i izrada studije izvodljivosti s analizom radioloških svojstava otpada iz Westinghouse PWR elektrana, što je tip NEK-a.

Početkom 2023. godine NEK će pokrenuti natječaj za ugovaranje usluge spaljivanja primarnih smola (177 bačava), koje predstavljaju najveći izazov s obzirom na veliku radioaktivnost te familije otpada. Planirano je da projekt traje tijekom 2023. i 2024. godine. Ukupna obaveza Fonda je 50% vrijednosti ugovora procijenjenog na 4 mil. €. ARAO će pokriti preostalu polovicu tog troška.

Sukladno 3. reviziji Programa razgradnje NE Krško, razgradnja starih parogeneratora, uskladištenih u zgradi za dekontaminaciju NE Krško planirana je tijekom razgradnje postrojenja (2044. godine). Kako bi se oslobodio dodatni prostor za privremeno skladištenje skladišno-odlagališnih kontejnera (N2d i RCC), NE Krško je pokrenulo projekt ranije razgradnje starih parogeneratora. Predloženi način zbrinjavanja je rezanje, dekontaminacija i taljenje. Procijenjeni trošak za Fond podijeljen je po godinama: 5% iznosa za izradu studije u 2023. godini, 15% iznosa za odvoz parogeneratora u 2024. te preostalo nakon kondicioniranja u 2027. godini.

## Edukacija i razvoj ljudskih potencijala

Fond u 2023. godini planira nastaviti s aktivnostima edukacije i usavršavanja djelatnika Fonda u okviru nacionalnih i regionalnih projekata tehničke pomoći IAEA-e, projekata i sastanaka radnih tijela Europske komisije, projekata ERDO, NEA-RINA te ostalih projekata, konferencija, foruma i edukacija na temu razgradnje i zbrinjavanja RAO-a i ING-a. Osim navedenoga, Fond će kontinuirano pratiti domaći i međunarodni okvir za zbrinjavanje RAO-a, II-a i ING-a, domaće i međunarodne standarde, smjernice te najbolja svjetska iskustva na tom području, a sve u cilju podizanja kvalitete rada naših stručnjaka na području zbrinjavanja RAO-a i ING-a iz NE Krško te naslijeđenog RAO-a i II-a.

U 2023. godini se u suradnji s Ravnateljstvom civilne zaštite MUP-a planira nastavak priprema podloga i referentnih materijala te ispunjavanje upitnika o samoprocjeni, definiranje tema i detalja koje će se raspraviti na pripremnom sastanku i izrada ToR-a za planiranu IAEA ARTEMIS misiju.

U okviru Okvirnog programa tehničke suradnje s IAEA-om (CFP) za razdoblje 2020. - 2025. godine Fond planira predložiti novi projekt tehničke suradnje vezano uz zbrinjavanje iskorištenih izvora ionizirajućeg zračenja.

Fond će i dalje nastaviti s uspješnom praksom partnerskih (mentorskih) odnosa s agencijama odgovornim za razgradnju i zbrinjavanje RAO i ING u europskim zemljama s razvijenim sustavima upravljanja s RAO.

Fond u 2023. godini planira sudjelovati u radu radnih grupa IAEA-e, EK-a i NEA: IDN (International Decommissioning Network), DISPONET (International Low Level Waste Disposal Network), EURAD (European Joint Programme on Radioactive Waste Management), ENSREG (European Nuclear Safety Regulators Group), NDAPC (Nuclear Decommissioning Assistance Programme Committee), Nuclear Back-End Financial Aspects expert group (NuFaBa), RINA (Regional Initiative for Nuclear Advancement), te sastancima, webinarima i projektima ERDO udruge (European Repository Development Organisation).

## Odnosi s javnošću

Planirane aktivnosti odnosa s javnošću proizlaze iz smjernica propisanih Nacionalnim programom te zaključaka i mjera prepoznatih Strateškom studijom utjecaja na okoliš Nacionalnog programa. Usmjerene su ka dostupnosti informacija, edukaciji javnosti te uključivanju javnosti u sudjelovanje u aktivnostima koje se odnose na organizaciju i provedbu obveza zbrinjavanja radioaktivnog otpada u Republici Hrvatskoj. Cilj Fonda je pružiti priliku aktivnog sudjelovanja lokalnim zajednicama, lokalnim udrugama i općoj javnosti, nastaviti uključivati stručnjake neophodne za ostvarivanje planiranih aktivnosti, te omogućiti javnosti pravovremeno informiranje, sudjelovanje, otvoreni dijalog i iskazivanje mišljenja tijekom provođenja navedenih aktivnosti.

### Socijalno-gospodarski aspekti razvoja lokalne zajednice

Razvojni aspekt projekta uspostave Centra za zbrinjavanje radioaktivnog otpada odnosi se na poboljšanja životnih uvjeta i otvaranje mogućnosti za daljnji gospodarski razvitak područja na kojem je Centar uspostavljen. Kako bi se izradile smjernice za ostvarivanje napretka i postigla maksimalna iskoristivost financijske podrške lokalnoj zajednici, Fond i u 2023. nastavlja dio svojih aktivnosti usmjeravati u pripremu i izradu analiza trenutnog stanja lokalne zajednice iz socijalnog i gospodarskog aspekta.

U skladu s opredjeljenjem Općine Dvor za poljoprivredu kao održivi smjer razvitka, omogućen prirodnim uvjetima i dugom tradicijom poljoprivrede na tom prostoru, napose na području stočarstva, Fond je izradio „Analizu trenutnog stanja poljoprivrede i šumarstva na istraživanom prostoru Općine Dvor kao podloge za izradu Agroekološke studije“. Analiza je zacrtala smjernice za investicije za potrebe razvitka poljoprivrede, te predložila prioritete. Slijedom izrađene analize, pokrenuta je izrada Agroekološke studije s popratnim prezentacijama i tematskim radionicama za lokalno stanovništvo u skladu sa zaključcima studije. Ista će biti dovršena 2023. godine.

Nastaviti će se suradnja sa Zavodom za javno zdravstvo Sisačko-moslavačke županije na projektu radiološkog monitoringa, monitoringa sustava voda i preventivnim zdravstvenim programima za stanovništvo. Sve navedene aktivnosti obuhvaćaju komunikaciju na lokalnoj razini i suradnju s lokalnom zajednicom.

### Promotivne i informativno-edukativne aktivnosti

U svrhu organiziranja aktivnosti informiranja javnosti o sigurnom zbrinjavanju radioaktivnog otpada i uspostavi Centra za zbrinjavanje radioaktivnog otpada, te poticanju na sudjelovanje javnosti, tijekom 2020. godine sklopljen je ugovor s agencijom za odnose s javnošću. Ugovor je potpisan na dvije godine, a aktivnosti informiranja i uključivanja javnosti provodi se prema Nacionalnom programu, aktualnoj Komunikacijskoj strategiji na projektu uspostave Centra i godišnjim planovima. Zbog otežanih okolnosti za ispunjenje ugovora te nemogućnosti izvršenja pojedinih aktivnosti po ugovoru zbog pandemije korona virusa, ugovor s agencijom za odnose s javnošću produljen je za 9 mjeseci, do srpnja 2023., kako bi se realizirale ugovorene aktivnosti. Nakon izvršenja ugovora, planiran je novi angažman agencije za odnose s javnošću.

Aktivnosti informiranja javnosti obuhvaćaju tematske konzultacije sa zainteresiranom javnosti, radionice i edukacijsko-informativna predavanja, organizaciju javnih rasprava i studijskih putovanja za javnost, nevladine organizacije i medije, sudjelovanje na popularno - znanstvenim manifestacijama, organizaciju okruglih stolova i ostalih sličnih manifestacija.

Za potrebe komunikacijskih i informativnih aktivnosti projekta predviđena je produkcija oglasa, idejnih i grafičkih rješenja, tiskovina, izložaka i informativno-promotivnih materijala prilagođenih svim zainteresiranim javnostima i uzrastima.

U 2023. godini dovršit će se izrada Komunikacijske strategije za razdoblje od 2023. do 2024. godine.

### Uspostava i održavanje centara za informiranje javnosti

U cilju omogućavanja što bolje informiranosti lokalne zajednice o uspostavi Centra za zbrinjavanje radioaktivnog otpada, u 2022. su uspostavljeni Info centri u Zagrebu i Dvoru. Tijekom 2023. godine planirano je njihovo održavanje te izrada dodatnih sadržaja. Također, u svrhu približavanja tematike lokalnoj javnosti te što jasnijeg prikaza postojeće radioaktivnosti oko nas u realnom vremenu planirana je nabava maglene komore za Info centar o radioaktivnom otpadu u Dvoru.

Manji dio sredstava planiran je i za održavanje internetskih stranica Fonda ([www.fond-nek.hr](http://www.fond-nek.hr)).

### Praćenje i analiza medija

Planiran je nastavak aktivnosti praćenja medijskih objava, te izrade medijske analize u svrhu dobivanja kvantitativnih i kvalitativnih pokazatelja objava u medijima. Jednom godišnje planirana je diskurzivna sveobuhvatna analiza medijskih objava, a ukoliko se procijeni da je potrebno, i češće.

### Financijska podrška lokalnoj zajednici

Lokalna zajednica na čijem će se teritoriju izraditi skladište radioaktivnog otpada i iskorištenih izvora prihvaća rješavanje nacionalnog problema na svom teritoriju. S obzirom na to da se radi o objektu od nacionalnog značenja, uobičajena svjetska praksa je isplata financijske podrške lokalnoj zajednici kao državnog poticaja za gospodarski razvoj. Visina financijske podrške predložena je Nacionalnim programom, te Trećom revizijom Programa razgradnje i Programa odlaganja RAO-a i ING-a iz NE Krško, a isplatu je potrebno regulirati Uredbom Vlade Republike Hrvatske. Uredbom će se definirati uvjeti i način financiranja, a njezino donošenje očekuje se tijekom 2023. godine.

## Tablični prikaz planiranih troškova i investicija

Tablica 1 – Planirani troškovi i investicije - RAO

| **Aktivnost** | **Plan 2023., EUR** | **Opis aktivnosti** |
| --- | --- | --- |
| **1. Izrada Programa razgradnje NEK-a (PR) i Programa odlaganja RAO-a i ING-a NEK-a (PO) - Provedba Treće i priprema Četvrte revizije PR-a i PO-a i stručnih studija** | **466.000** | Projekti i aktivnosti pripreme Četvrte revizije PR i PO, potpornih tehničkih studija koje proizlaze iz zaključaka i preporuka 3. revizije Programa odlaganja RAO i ING NEK i hrvatskih obveza zbrinjavanja NSRAO i ING iz NEK-a |
| **2. Nacionalni program (provedba Strategije)** | **86.000** | Važeći Nacionalni program provedbe Strategije zbrinjavanja RAO, II i ING-a izrađen je za razdoblje do 2025. godine (s pogledom do 2060. godine), te je sukladno Strategiji i preporukama Europske komisije potrebno je planirati izradu novog Nacionalnog Programa za razdoblje od 2025. godine na dalje. Planira se izrada podloga koje će poslužiti za izradu nacrta prijedloga Nacionalnog programa i planirane potrebnih aktivnosti za njegovo usvajanje. |
| **3. Centar za zbrinjavanje RAO** | **1.571.500** |  |
| 3.1. Prostorno-planerske i imovinsko pravne aktivnosti radi usklađivanja zahvata s dokumentom prostornog uređenja | 114.000 | Projekti i aktivnosti vezani za odvjetničke i urbanističke poslove koji će rezultirati rješavanjem imovinsko pravnih odnosa i usklađivanjem zahvata s dokumentom prostornog uređenja. |
| 3.2. Istraživanja i mjerenja na lokaciji Centra | 209.000 | Poslovi i aktivnosti vezani za istražne radove, mjerenja i analize stanja okoliša na lokaciji Centra u osnivanju za potrebe izrade projektne dokumentacije, sigurnosnih analiza i studije utjecaja na okoliš. |
| 3.3. Aktivnosti i dokumentacija za projektiranje, analizu sigurnosti i procjenu utjecaja na okoliš | 864.500 | Izrada projektne dokumentacije, studija i ostalih dokumenata potrebnih za ishođenje lokacijske i građevinske dozvole za Centar u osnivanju. |
| 3.4. Opći poslovi uspostave Centra | 384.000 | Popratne aktivnosti vezane uz zaštitarsku službu na lokaciji, održavanje opreme, razminiranje dijelova lokacije I slično. |
| **4. Zbrinjavanje IRAO i II** | **51.000** | Pripremne aktivnosti za prikupljanje i zbrinjavanje Institucionalnog RAO |
| **5. Preuzimanje NSRAO-a iz NE Krško** | **2.319.500** |  |
| 5.1. Usluga obrade, kondicioniranja, pakiranja i transporta 1. faze hrvatske polovice operativnog NSRAO iz NEK-a | 523.000 | Ugovaranje usluge odvoza, karakterizacije i skladištenje te kondicioniranja prvog dijela hrvatske polovice NSRAO iz NE Krško te prijevoz na lokaciji Centra za zbrinjavanje RAO. Sukladno odluci MDP-a u prvoj fazi Hrvatska strana treba odvesti s lokacije NE Krško 617 D6 bačava na zbrinjavanje u inozemstvo, koje će se po dobivanju svih potrebnih dozvola za skladište NSRAO prevesti u Centar za zbrinjavanje radioaktivnog otpada u Hrvatskoj. |
| 5.2. Usluga obrade, kondicioniranja, pakiranja i transporta 2. faze hrvatske polovice operativnog NSRAO iz NEK-a | 325.500 | Procijenjeni troškovi za scenarij preuzimanja 2. dijela Hrvatske polovice otpada, prema kojemu se veći dio hrvatske polovice NSRAO-a iz NE Krško koji ostaje nakon odvoza D6 bačava i spaljivanja primarnih smola može kondicionirati i pakirati na lokaciji NE Krško. |
| 5.3. Spaljivanje primarnih smola iz NE Krško | 1.250.000 | NE Krško pokreće nabavu usluge spaljivanja 177 bačava (208L) primarnih smola uskladištenih u internom skladištu NSRAO u NE Krško. Nakon spaljivanja u NE Krško s vraćaju bačve s pepelom (zacementirane u dodatni natpaket - 208 l bačvu).Procijenjena ukupna vrijednost je oko 4 mil €. Obveza Fonda je 50% a podijeljena je na 50% u 2023. i 50% u 2024. |
| 5.4. Razgradnja starih parogeneratora iz NE Krško | 221.000 | Razgradnja starih parogeneratora, uskladištenih u zgradi za dekontaminaciju NE Krško planirana je tijekom razgradnje postrojenja (2044. godine) Kako bi se oslobodio dodatni prostor za privremeno skladištenje skladišno-odlagališnih kontejnera (N2d i RCC), NE Krško je pokrenulo projekt ranije razgradnje starih parogeneratora. Procijenjeni trošak za Fond podijeljen je po godinama: 5% iznosa za izradu studije u 2023. godini, 15% iznosa za odvoz parogeneratora u 2024. te preostalo nakon kondicioniranja u 2027. godini. |
| **Ukupni rashodi RAO** | **4.494.000** |  |

Tablica 2 – Planirani troškovi i investicije – Odnosi s javnošću

| **Aktivnost** | **Plan 2023. (EUR)** | **Opis aktivnosti** |
| --- | --- | --- |
| **6. Odnosi s javnošću** |  |  |
| 6.1. Socijalno-gospodarski aspekti razvoja lokalne zajednice | 140.000 | Izrada smjernica i programa za ostvarivanje napretka i maksimalne iskoristivosti financijske podrške lokalnoj zajednici, a sve u svrhu poboljšanja životnih uvjeta i otvaranja mogućnosti za daljnji gospodarski razvitak područja na kojem je Centar uspostavljen (suradnja s Zavodom za javno zdravstvo SMŽ, agroekološka studija) |
| 6.2. Promotivne i informativno-edukativne aktivnosti | 288.000 | Organizacija i provođenje aktivnosti informiranja javnosti o sigurnom zbrinjavanju radioaktivnog otpada i uspostavi Centra za zbrinjavanje radioaktivnog otpada, te uključivanja javnosti u tijek projekta – angažman PR agencije, posjeti lokacijama, izrada informativnih materijala, predavanja u školama |
| 6.3. Uspostava i održavanje centara za informiranje javnosti | 83.000 | Održavanje info centara u Zagrebu i Dvoru, te virtualnih info centara u svrhu bolje informiranosti opće i lokalne javnosti putem kojih će se pružati cjelovite i sustavne informacije, prilagođene različitim dobnim skupinama na pristupačan način – maglena komora, manje adaptacije |
| 6.4. Praćenje i analiza medija | 21.000 | Redovno praćenje medijskih objava, te izrada medijske analize u svrhu dobivanja kvantitativnih i kvalitativnih pokazatelja objava u medijima. |
| 6.5. Financijska podrška lokalnoj zajednici | 1.100.000 | Financijska podrška lokalnoj zajednici u svrhu socijalno-gospodarskog razvoja. |
| **Ukupni rashodi odnosa s javnošću** | **1.632.000** |  |

## 

## Ostali poslovi Fonda

Osim prethodno opisanih aktivnosti, Fond će tijekom 2023. godine obavljati i sljedeće poslove:

* izraditi i po potrebi revidirati Plan nabave za 2023. godinu,
* izraditi Program rada i financijski plan Fonda za 2024. godinu,
* izraditi Izvješće o ostvarivanju programa rada i financijsko izvješće Fonda za 2022. godinu,
* izraditi izvješće o provedenim postupcima javne nabave i izjavu o fiskalnoj odgovornosti za 2022. godinu,
* najmanje tromjesečno izvještavati Upravni odbor o financijskom poslovanju Fonda,
* najkasnije do 31. svibnja dostaviti Vladi Republike Hrvatske putem tijela državne uprave nadležnog za poslove energetike izvješće o ostvarenju programa rada i financijsko izvješće za proteklu godinu,
* najmanje jednom godišnje izvještavati javnost o financijskom poslovanju Fonda,
* provoditi aktivnosti odnosa s javnošću s ciljem uključivanja opće i lokalne javnosti, te kontinuiranog i pravovremenog informiranja i ostvarivanja otvorenog dijaloga sa svim zainteresiranim javnostima,
* surađivati s institucijama koje su uključene u Program razgradnje NEK-a i Program odlaganja RAO-a i ING-a ili su iz drugih razloga zainteresirane za razgradnju i odlaganje RAO-a i ING-a te uspostavu Centra za zbrinjavanje radioaktivnog otpada (Međudržavno povjerenstvo, Koordinacijski odbor za provedbu projekta, NEK, ARAO, slovenski fond za financiranje razgradnje NEK, Ministarstvo gospodarstva i održivog razvoja, Ministarstvo unutarnjih poslova i dr.),
* aktivno sudjelovati u procesu izrade strateških dokumenata i regulative od interesa za Fond te internih normativnih akata, vezano uz zakonske obveze i interne procedure (sustav informacijske sigurnosti, sustav kvalitete),
* provoditi postupke javne nabave,
* voditi sustav računovodstva i analitike po vrstama, izdavatelju i rokovima vrijednosnih papira, instrumenata tržišta novca i depozita, te dostavljati izvješća tijelima Fonda i vanjskim nadležnim tijelima (Porezna uprava, Ministarstvo gospodarstva i održivog razvoja, Međudržavno povjerenstvo, FINA i dr.),
* unaprijediti sustav menadžerskog izvješćivanja nabavkom dodatnih modula za praćenje poslovanja
* unaprijediti sustav digitalnog upravljanja dokumentima,
* provoditi mjere sigurnosti i osiguranja kvalitete sukladno certifikatima ISO 27001 i ISO 9001, izrađivati potrebne procedure i održavati edukacije djelatnika u cilju održavanja kontinuiteta i sigurnosti poslovanja.

# FINANCIJSKI PLAN

## Opće smjernice za financijska ulaganja u 2023. godini

Globalno gospodarstvo će se i u 2023. godini nastaviti suočavati sa značajnim izazovima te se očekuje daljnje usporavanje gospodarskog rasta na 2,7% što bi bila najniža stopa rasta od 2001. godine, izuzev razdoblja globalne financijske krize i akutne faze Covid-19 pandemije. Normalizacija monetarne i nešto manje fiskalne politike nakon snažne potpore tijekom Covid-19 pandemije, trebala bi dovesti do usporavanja rasta stope inflacije na 6,5%. Trenutni rizici za projekcije globalnog gospodarskog rasta su negativni, dok su za stopu inflacije pozitivni.

Za američko gospodarstvo očekuje se da će i u 2023. nastaviti blaga pozitivna kretanja od +1%, uz usporavanje stope inflacije na 3,5%. Trenutna očekivanja tržišta su da će FED u ovom ciklusu podizati kamatne stope na razinu od oko 5% i da će to biti ostvareno u proljeće/ljeto 2023. godine.

U baznom scenariju Europske središnje banke (ESB) iz rujna 2022. godine, očekuje se da će gospodarski rast u 2023. godini usporiti na 0,9% uz usporavanje stope inflacije na 5,5%. Trenutne procjene podložne su negativnim rizicima vezano uz gospodarski rast i pozitivnim vezano uz inflaciju. Trenutna tržišna očekivanja su da će ESB u ovom ciklusu podizati kamatne stope na razinu od 3% i da će to biti ostvareno u proljeće/ljeto 2023. godine.

U Hrvatskoj se predviđa značajno usporavanje gospodarske aktivnosti u 2023. godini. Prema procjeni Ministarstva financija realni rast BDP-a u 2023. godini trebao bi iznositi 0,7%. Ovakva prognoza odražava očekivano usporavanje gospodarskog rasta u EU i smanjenja inozemne potražnje. Inflacija bi u 2023. godini trebala usporiti na 5,7% uslijed iščezavanja poremećaja u opskrbnim lancima, niže razine uvezene inflacije, kao i visoke osnovice iz 2022. godine. Po uzoru na kretanja na europskom tržištu državnih obveznica, očekujemo uzlazni trend pritiska na prinose u kratkom roku, a nakon toga stabilizaciju i niže prinose u odnosu na trenutačne.

U narednom razdoblju investicijska politika Fonda bit će usmjerena na prevladavanje tržišnih volatilnosti i realizaciju tržišnih prilika za dugoročna pozicioniranja na domaćim i stranim tržištima duga i kapitala. Fond će ulagati u dionice izdavatelja za koje procijeni da imaju niske cijene s obzirom na njihove fundamentalne vrijednosti i stabilan i robustan poslovni model. Geografski gledano, uslijed nedovoljne razvijenosti domaćeg tržišta kapitala, Fond će značajan dio sredstava usmjeriti na strana razvijena tržišta.

U sljedećoj tablici daju se smjernice ograničenja, omjera i vrsta imovine u koja se sredstva Fonda mogu ulagati u 2023. godini.

Tablica 2 – Smjernice ograničenja, omjera i vrsta imovine za 2023. godinu



Nastavno na smjernice, u tablici ispod daju se projekcije očekivane strukture ulaganja u 2023. godini:

Tablica 3 – Alokacija imovine za 2023. godinu (u mil. EUR)



Prema iskazanoj projekciji stanja portfelja na 31.12.2023. godine, evidentan je daljnji zaokret prema rizičnijim klasama imovine. To se očituje kroz povećano ulaganje u dionice u ukupnom iznosu od cca 13 mil. EUR što bi dionički portfelj dovelo do razine od 69 mil. EUR, od čega se na dionice domaćih izdavatelja odnosi 44 mil. EUR, a na strane izdavatelje 25 mil. EUR. Osim kroz direktno ulaganje u dionice Fond će izloženost prema vlasničkim vrijednosnim papirima, u situacijama kada je to efikasnije i troškovno učinkovitije, stjecati i kroz ulaganja u fondove. Pritom se prvenstveno misli na ETF-ove i alternativne investicijske fondove (Private Equity), ali i UCITS fondove. U 2023. planirano dodatno ulaganje u fondove iznosi 11 mil. EUR što bi fondovski portfelj dovelo do razine od 53 mil. EUR, od čega 13 mil. EUR domaći fondovi te 40 mil. EUR strani fondovi. Potrebno je napomenuti da je kroz period 2022.-2027. preuzeta obveza (hard commitment) i iskazan interes (soft commitment) za ulaganje u Private Equity fondove s različitim investicijskim strategijama u ukupnom iznosu od oko 50 mil. EUR. Predviđeni vremenski horizont ulaganja iznosi od 1-10 godina ovisno o razvoju situacije na tržištu novca i kapitala, kao i specifičnostima pojedinog ulaganja.

Navedena planirana ulaganja mogu pokazati određena odstupanja, ovisno o stanju i kretanju na tržištu novca i kapitala u 2023. godini.

Nakon uzimanja u obzir navedenih makroekonomskih projekcija i rizika ostvarenja istih, predloženih smjernica ograničenja ulaganja za 2023. godinu, kretanja visine kamatnih stopa, trenutačne strukture uloženih sredstava Fonda, a prioritetno uvažavajući načelo sigurnosti ulaganja, očekuje se neto prinos Fonda u 2023. godini u rasponu od 2,5-3,5% na prosječno stanje financijske imovine.

## Plan prihoda, rashoda i neto vrijednosti imovine Fonda

Na temelju (1) makroekonomske projekcije za 2023. godinu, (2) projicirane stope neto prinosa u rasponu od 2,5-3,5% na ulaganja u financijsku imovinu te (3) reducirane uplate HEP-ovih obveza prema Fondu, u nastavku teksta se daje plan prihoda, rashoda i očekivana neto vrijednost imovine na dan 31. 12. 2023. godine, zajedno sa pripadajućim pokazateljima poslovanja.

### Financijski prihodi i rashodi

Tablica 4 - Financijski prihodi i rashodi



Nastavno na projekcije kretanja lokalnog i globalnog tržišta u 2023. godini, očekuje se:

**Neto prihod od ulaganja** je planiran u iznosu od 11,2 mil. EUR, a odnosi se na

* kapitalne neto dobitke u iznosu od 2,9 mil. EUR, pod pretpostavkom izlaska iz većih dioničkih pozicija u lokalnim izdanjima na izdašnim cjenovnim nivoima koji će biti donekle umanjeni očekivanim dodatnim korekcijama na obvezničkim pozicijama uslijed daljnjeg rasta kamatnih stopa na EUR
* kamatne prihode u iznosu od 7,4 mil EUR koji su u najvećoj mjeri vezani uz kamatne prihode po obveznicama te u manjoj mjeri vezani uz kamatne prihode po depozitima
* prihode od dividendi i ostale prihode u iznosu od 1,3 mil. EUR
* prihodi od tečajnih razlika su zanemarivi s obzirom na uvođenje EUR od 1.1.2023.

**Prihodi po posebnim propisima** (uplate HEP) u 2023. godini smanjuju se na iznos od 5,3 mil. EUR Detaljno obrazloženje navodi se u poglavlju 1.

Na rashodovnoj strani bilježimo značajan pad u odnosu na 2022. godinu:

* **kapitalni gubici** se očekuju u iznosu od 4,6 mil. i značajno su manji u odnosu na 2022. zbog očekivane stabilizacije rasta kamatnih stopa tijekom 2023. što bi trebalo ograničiti daljnje gubitke na obvezničkim pozicijama,
* **negative tečajne razlike** bi trebale biti nešto veće u odnosu na 2022. godinu zbog izloženosti dijela portfelja USD.

Posljedično, očekivani **neto prinos Fonda** za 2023. iznosi 3,09%.

Potrebno je naglasiti da i prihodi i rashodi vezani uz ulaganja zbog volatilnosti tržišta mogu znatno odstupati od planiranih.

### RAO i ostali rashodi

Tijekom 2023. godine planirane su aktivnosti vezane uz Četvrtu reviziju Programa odlaganja RAO-a i ING-a iz NEK-a i potporne studije i programe, karakterizaciju i ostale pripreme za preuzimanje te odvoz i zbrinjavanje hrvatske polovice NSRAO iz NE Krško (1. faza), projektnu dokumentaciju za rekonstrukciju prometnice što rezultira povećanim planiranim troškovima na kategorijama Usluge, Materijal i energija te Ostali materijalni rashodi. U nastavku se daje računovodstveni prikaz detaljne razrade RAO i ostalih rashoda.

Tablica 5 - RAO i ostali rashodi



Prikaz RAO i ostalih rashoda je napravljen prema ekonomskoj klasifikaciji rashoda, sukladno odredbama Zakona o neprofitnim organizacijama.

Rashodi za radnike planirani su za 2023. godinu u iznosu od 1,2 mil. EUR, a odnose se na bruto plaće (0,9 mil. EUR), doprinose na plaće (0,2 mil. EUR) i ostale rashode za radnike sukladno materijalnim pravima i Pravilniku Fonda (0,1 mil. EUR).

Na dan 31. 12. 2022. godine u Fondu je zaposleno 26 radnika, a prosječan broj zaposlenih tijekom 2022. godine je 24 radnika. Na početku 2022. godine Fond je imao 23 radnika. U 2023. nije predviđeno zapošljavanje novih radnika.

Vezano uz materijalne rashode potrebno je napomenuti sljedeće:

* kategorija **Usluge (Fond)** se u najvećoj mjeri odnosi na aktivnosti vezane uz odnose s javnošću kao što je angažman agencije za odnose s javnošću, izrada agroekološke studije i druge aktivnosti vezane uz razvoj lokalne zajednice. Navedeni troškovi su detaljno obrazloženi u poglavlju 2.9 Tablični prikaz planiranih troškova i investicija. Toj kategoriji također pripada i godišnja naknada za korištenje Bloomberg platforme;
* kategorija **Usluge (RAO)** pokazuje povećanje u odnosu na Plan za 2022. godinu zbog planiranih aktivnosti odvoza i zbrinjavanja hrvatske polovice NSRAO-a iz NE Krško (1. faza), hrvatski dio troškova obrade primarnih smola i razgradnje starih parogeneratora (59% planiranog iznosa), tehničkih studija i programa za potrebe Četvrte revizije Programa odlaganja RAO-a i ING-a iz NEK-a s ARAO (14% planiranog iznosa), zaštitarsku službu na lokaciji (9% planiranog iznosa), projektnu dokumentaciju za rekonstrukciju prometnica (6% planiranog iznosa) odvjetničke usluge (5% planiranog iznosa) te drugih analiza i projekata;
* kategorija **Materijal i energija (Fond)** kao i kategorija **Ostali materijalni rashodi (Fond)** iskazuju povećanje koje je prvenstveno posljedica rasta cijena energenata, poslovnih aktivnosti, dodatnog zapošljavanja u 2022, te rasta troškova premija osiguranja;
* kategorija **Ostali materijalni rashodi (RAO)** iskazuje povećanje zbog planirane premije osiguranja za transport NSRAO iz NE Krško (1. faza);
* Kategorija **Ostali rashodi** odnosi se na sredstava za naknade žalbenih postupaka vezano uz procese javne nabave;

Kapitalne donacije (financijska podrška lokalnoj zajednici) planirane su u iznosu od 1,1 mil. EUR u 2023. godini.

### Neto rezultat

U sljedećoj tablici se daje prikaz projiciranog neto rezultata za 2023. godinu:

Tablica 6 - Neto rezultat



Zaključno, višak prihoda nad rashodima očekuje se u iznosu od 9,5 mil. EUR. Sukladno obrazloženjima danim u poglavljima 3.2.1. i 3.2.2.

Zajedno sa očekivanim stanjem vlastitih izvora na dan 31. 12. 2022. u iznosu od 356 mil. EUR, neto vrijednost imovine na kraju 2023. godine bi trebala bi se do kraja 2023. uvećati za 9,5 mil. EUR i iznositi 365 mil. EUR.

### Ulaganje u dugotrajnu materijalnu i nematerijalnu imovinu

Tijekom 2023. godine planiran je nastavak istražnih radova na lokaciji Čerkezovac, te izrada projektne i druge dokumentacije u svrhu dobivanja lokacijske i građevinske dozvole za Centar za zbrinjavanje RAO te ulaganje u IC-Dvor, što rezultira povećanjem investicija u materijalnu i nematerijalnu imovinu u odnosu na očekivanu realizaciju u 2022.. U sljedećoj tablici daje se projekcija planiranih sredstava za nabavu materijalne i nematerijalne imovine u 2023. godini:

Tablica 7 - Ulaganje u dugotrajnu imovinu



Vezano uz planiranu materijalnu i nematerijalnu imovinu potrebno je napomenuti sljedeće:

* povećanje na stavci **Uređaji, strojevi i oprema za ostale namjene** odnosi se najvećim dijelom na nabavu transportnih spremnika za odvoz NSRAO-a iz NE Krško (96% planiranog iznosa);
* povećanje stavke **Projektna i ostala dokumentacija** odnosi se na izradu projektne dokumentacije, sigurnosnih studija i studije utjecaja na okoliš za potrebe ishođenja dozvola Centra i nadzor tih poslova (71% planiranog iznosa) i drugo;
* stavke **Uređaji, strojevi i oprema ostale namjene** uključuju nabavu scintilacijskog detektora za mjernu postaju na lokaciji Centra te maglene komore za potrebe Info-centra u Dvoru;

### Zaključak

Temeljem prezentiranih planiranih poslovnih aktivnosti za 2023. godinu očekujemo:

* neto financijski rezultat u iznosu od 11,2 mil. EUR, što predstavlja značajno povećanje u odnosu na negativan rezultat iz procjene za 2022. godinu;
* neto prinos Fonda u rasponu od 2,5-3,5%, uz napomenu da prihodi i rashodi vezani uz ulaganja zbog volatilnosti tržišta mogu znatno odstupati od planiranih, pa samim time i neto prinos fonda može varirati;
* smanjenje uplata od strane HEP-a sa 14,3 mil. EUR na 5,3 mil. EUR;
* značajno povećanje RAO i ostalih rashoda u odnosu na planirane veličine za 2022. godinu;
* neto rezultat u iznosu od 9,5 mil. EUR, što predstavlja povećanje od 5,2 mil. EUR u odnosu na procjenu realizacije za 2022. godinu;
* neto vrijednost imovine na dan 31. 12. 2023. u iznosu od 365 mil. EUR.

# Dodatak I – Financijski plan po kontima (pomoćna tablica)



# Dodatak II - Popis kratica

|  |  |
| --- | --- |
| ARAO | Agencija za radioaktivne odpadke |
| ARTEMIS | Integrated review service for radioactive waste and spent fuel management, decommissioning and remediation programmes |
| BDP | Bruto društveni proizvod |
| Centar | Centar za zbrinjavanje radioaktivnog otpada u skladu sa Strategijom zbrinjavanja radioaktivnog otpada, iskorištenih izvora i istrošenoga nuklearnog goriva (Centar za zbrinjavanje RAO) |
| CFP | Certified Financial Planner |
| DBD | Deep Borehole Disposal Project |
| DPPR | Državni plan prostornog razvoja |
| ERDO | European Repository Development Organisation |
| ETF | Exchange Traded Fund |
| EUR | Euro |
| EUR/HRK | Tečaj EUR u odnosu na HRK |
| Fond | Fond za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško (kraće: Fond za financiranje razgradnje NEK) |
| Grupa 1 | Usluga provedbe istražnih radova na planiranoj lokaciji Centra za zbrinjavanje radioaktivnog otpada na području Čerkezovca |
| Grupa 2 | Usluga mjerenja radioaktivnosti za definiranje nultog (postojećeg) stanja na lokaciji Centra za zbrinjavanje radioaktivnog otpada i na području općine Dvor s procjenom doze za pojedinca |
| Grupa 3 | Usluge izrade projektne dokumentacije, sigurnosnih analiza i studije utjecaja na okoliš za potrebe uspostave Centra za zbrinjavanje radioaktivnog otpada |
| HEP | Hrvatska elektroprivreda d.d. |
| HNB | Hrvatska narodna banka |
| HND | Hrvatsko nuklearno društvo |
| HRK | hrvatske kune |
| IAEA | Međunarodna agencija za atomsku energiju (International Atomic Energy Agency) |
| IC-Dvor | Info centar Dvor |
| II | iskorišteni izvori |
| IMI | Institut za medicinska istraživanja i medicinu rada, Zagreb |
| ING | istrošeno nuklearno gorivo |
| IRAO | institucionalni radioaktivni otpad |
| IRB | Institut Ruđer Bošković, Zagreb |
| ISU | Integrirani sustav upravljanja |
| kn | kuna |
| MDP | Međudržavno povjerenstvo za praćenje provedbe Međudržavnog ugovora |
| Međudržavni ugovor | Ugovor između Vlade Republike Hrvatske i Vlade Republike Slovenije o uređenju statusnih i drugih pravnih odnosa vezanih uz ulaganje, iskorištavanje i razgradnju Nuklearne elektrane Krško (Bilateralni ugovor, Ugovor) (Zakon o potvrđivanju ugovora, Narodne novine – Međudržavni ugovori br. 9/02) |
| MUP | Ministarstvo unutarnjih poslova |
| MINGOR | Ministarstvo gospodarstva i održivog razvoja |
| Nacionalni program | Nacionalni program provedbe Strategije zbrinjavanja radioaktivnog otpada, iskorištenih izvora i istrošenog nuklearnog goriva (Program za razdoblje do 2025. godine s pogledom do 2060. godine) (Odluka o donošenju, NN 100/18) |
| NE | nuklearna elektrana |
| NEK | Nuklearna elektrana Krško (NE Krško) |
| NSRAO | nisko i srednje radioaktivni otpad |
| PDV | Porez na dodanu vrijednost |
| PO | Program odlaganja RAO-a i ING-a iz NEK-a |
| PR | Program razgradnje NEK-a |
| RCC | Reinforced Concrete Container |
| RAG | Radioaktivni gromobran |
| RAO | radioaktivni otpad |
| Repo | Sale and Repurchase Agreement |
| RW | Radioactive Waste |
| Strategija | Strategija zbrinjavanja radioaktivnog otpada, iskorištenih izvora i istrošenog nuklearnog goriva (kraće: Strategija zbrinjavanja RAO-a, II-a i ING-a) (Narodne novine br. 125/14) |
| UCITS | Undertakings for Collective Investment in Transferable Securities |
| UPUDR | Urbanistički plan uređenja državnog značaja |
| VRAO | visoko radioaktivni otpad |
| VSK | Vojno-skladišni kompleks |
| WAC | Waste acceptance criterija |

# Dodatak III - Popis tablica

[Tablica 1 – Planirani troškovi i investicije - RAO 17](#_Toc130809256)

[Tablica 2 – Smjernice ograničenja, omjera i vrsta imovine za 2023. godinu 22](#_Toc130809257)

[Tablica 3 – Alokacija imovine za 2023. godinu (u mil. EUR) 23](#_Toc130809258)

[Tablica 4 - Financijski prihodi i rashodi 24](#_Toc130809259)

[Tablica 5 - RAO i ostali rashodi 26](#_Toc130809260)

[Tablica 6 - Neto rezultat 27](#_Toc130809261)

[Tablica 7 - Ulaganje u dugotrajnu imovinu 28](#_Toc130809262)